Klante, werkers by McDonald’s in Pta beroofArgieffoto. Drie mans, tussen 28 en 36 jaar oud, is in hegtenis geneem ná ŉ rooftog by ŉ McDonald’s-kitskosrestaurant in Pretoria. Konst. Tumisang Moloto, polisiewoordvoerder, het Maandag gesê die rooftog het Vrydagaand net voor middernag by die McDonald’s in Kerkstraat in Pretoria-Wes plaasgevind. “Drie mans het die restaurant teen 23:45 binnegestorm en klante en personeel met vuurwapens aangehou. Hulle het ŉ bedrag geld, selfone en bankkaarte geroof voor hulle van die toneel gevlug het,” het Moloto gesê. Die Tshwane-Wes-triotaakspan het ŉ volskaalse soektog na die verdagtes van stapel gestuur en een verdagte is Saterdag in die vroeë oggendure aangekeer. “Nadere ondersoek het die polisie na die ander twee verdagtes se skuilplek in Uitbreiding 3 van Diepsloot gelei. Hulle is Saterdagmiddag in hegtenis geneem.” Die verdagtes moet binnekort in die Pretoria-landdroshof verskyn op aanklag van sakeroof.